Indravarman I

Indravarman I (Khmer: ឥន្រ្ទវរ្ម័នទី១) was ’n koning van die Khmer-ryk wat tussen omstreeks 877 en 889 vanaf Hariharalaya (die huidige Roluos) regeer het.

Hy was nie verwant aan Jayavarman II of Jayavarman III nie, maar het aanspraak op die troon gemaak vanweë afstamming van onbekende heersers van voor die Angkor-tydperk. Hy was in werklikheid nie ’n prins nie, maar "’n broerskind van die vrou van Jayavarman II". Sy aanspraak was dus twyfelagtig en daarom is hy uitgedaag. Hy moes veg vir sy posisie.

Bewind 
Terwyl Jayavarman II beskou word as die stigter in 802 van die Khmer-ryk, was Indravarman die bouer van die eerste groot tempels van Angkor, soos Preah Ko. Hy het ook die eerste baray (reservoir) laat bou om water op te vang tydens die moesonreëns en dit in die droër tye vir besproeiing vir die ryslande te gebruik. 

Indravarman het tempels laat bou wat hy aan sy godheid, voorouers, ouers en ander opgedra het. In sy hoofstad, Hariharalaya, het hy Preah Ko laat bou met ses torings, elk opgedra aan sy pa, oupa en die stigter van die dinastie, Jayavarman II, en hul vroue. In die middel van Hariharalaya het hy die staatstempel Bakong laat bou, wat aan die Hindoegod Shiva gewy was. Hy het met sy bouwerk ’n voorbeeld gestel vir latere Khmer-konings.

Indravarman is in 889 dood en het die postume naam Isvaraloka gekry. Sy seun Yasovarman I het hom opgevolg.

Verwysings

Eksterne skakels 
  Hierdie artikel is vertaal uit die Duitse en die Engelse Wikipedia

Konings van die Khmer-ryk